Hexi Pharma are birourile în blocul Serviciului Român de Informații! SRI: ”Da, noi l-am finalizat, dar parterul și etajul 1 au rămas ale Primăriei” La parter și etajul 1 este sediul firmei lui Dan Condrea, iar la celelalte locuiesc cadre SRI

joi, 9 iunie 2016, 3:24

Investigație de Mirela Neag, Marius Mărgărit și Cătălin Tolontan

Hexi Pharma are mai multe sedii.

Sediul social funcționează într-un bloc din str. Floare Roșie nr. 14, în cartierul Militari. Acest apartament de lângă Piața Gorjului a aparținut părinților lui Dan Condrea.

Fabrica a fost mutată la marginea Bucureștiului, în Strada Buiacului nr. 81, din Mogoșoaia.

Cel mai bine plasat este sediul din bulevardul Goga nr. 14, foarte aproape de Piața Unirii.

Epicentrul afacerii cu dezinfectanți diluați

În Goga sunt birourile firmei.

Aici stăteau Dan Condrea și Flori Dinu, aici se elaborau contractele, aici veneau agenții de vânzări. La primele două niveluri, parter și etajul 1, lucrează și azi cei care mai vin la serviciu și încearcă să țină firma în picioare.

De aici se dau comunicatele de presă.

Aici este epicentrul afacerii prin care, vreme de peste 10 ani, Hexi a furnizat dezinfectanți diluați în 350 de spitale românești din 40 de județe.

Și acesta este blocul Serviciului Român de Informații..

„Primăria a dat unor instituții de forță blocurile”

„Cândva la începutul anilor 2000, Primăria a luat câteva clădiri din zonă și le-a dat unor instituții de forță”, spune o sursă din Primăria Capitalei.

„Blocul din bulevardul Goga nr. 14, cu cele două scări ale sale, tronsoanele 1 și 2, unde este sediul Hexi Pharma, a ajuns în mod sigur la un serviciu secret”, spune omul.

Dar la care?

„Nu mai știe nimeni exact”.

Gazeta a trimis acum câteva zile o cerere oficială către Primăria Capitalei prin care am rugat să ne spună cui aparține blocul unde are birourile Hexi Pharma.

Tăcere.

„Nu mai așteptați că nu se găsesc documentele”

A urmat un telefon.

– Bună ziua, așteptați un răspuns dinspre Primărie?

– Da.

– Nu mai așteptați că nu se găseşte autorizația de construcție pentru blocul M61 din Goga!

– Cum nu le găsesc?

– Acel bloc a fost început înainte de 1989. Era neterminat. Și a fost dat unui serviciu secret care l-a terminat el însuși! Asta spun toți oamenii vechi din Primărie. Dar actele nu mai sunt.

– Cum nu mai sunt?

– Sincer, pot fi mai multe motive. Arhiva a fost dată în multe părți, erau mii de angajați ai Primăriei. Sau poate o fi și alt motiv pentru care nu se mai găsesc. Nu știu.

– Și nu există niciun document?

– Există doar o recepție a spațiului de la parter, spațiu pe care Primăria l-a păstrat când a dat blocul celor de la servicii. Acel spațiu a fost închiriat către Universitar Farma în 2004.

– Contractul dintre Primărie și Universitar Farma l-au descoperit cei de la Digi 24.

– Da. Iar Universitar Farma s-a transformat apoi în Hexi Pharma.

Blocul de 10 etaje plus spălătorie

Blocul M61 este chiar la capătul Pasajului Mărășești, cum vii dinspre Biblioteca Națională.

La scara 2, blocul are parter și etajul 1, ocupate de Hexi Pharma și încă 9 etaje.

„La ultimul nivel, etajul 10, este spălătoria”, spune un vecin.

Cu excepția Hexi Pharma și a unei alte firme, Dacris Grup SRL, numele locatarilor nu apar în holul blocului.

Dar oamenii din zonă știu că „aici locuiesc angajați de la SRI”.

Serviciul confirmă: „A fost al nostru, dar acum e un bloc absolut obișnuit!”



Ziarul trimite o adresă oficială la SRI, dar și întrebări către alte servicii speciale.

SRI confirmă!

Dialog cu Ovidiu Marincea, purtătorul de cuvânt al instituției.

– Bună ziua, v-am trimis o cerere oficială în legătură cu blocul din Goga numărul 14.

– Am primit-o. Colegii mei au confirmat: informațiile sunt corecte, în sensul în care acel bloc ne-a aparținut. Dar nu există nicio legătură cu Hexi Pharma, acel spațiu a rămas Primăriei, care l-a închiriat cui a dorit. Tot încercați să faceți o legătură cu SRI, dar nu există.

„Noi am luat structura de multă vreme gratis de la autorități și am finalizat-o ca pe un bloc. Au fost locuințe de serviciu pe care cadrele SRI le-au cumpărat. Acum este un bloc liber, oricine poate să-și cumpere apartament acolo”

Ovidiu Marincea, purtător de cuvânt al Serviciului Român de Informații

– Și când ați preluat blocul? În 2002?

– Nu era un bloc. Noi am luat o structură. Pe care am construit-o. Este imposibil să găsim atât de repede documentele. Oricum, înainte de 2002 l-am preluat, cred că mai demult.

– Apartamentele au fost cumpărate de angajații Serviciului?

– Da. Iar unii locuiesc în continuare acolo. Alții poate că nu. Oricine poate sta în acel bloc acum. E un bloc absolut normal, deținut de proprietarii apartamentelor, ca orice bloc.

– Noi știm că, prin contract, Primăria a păstrat spațiile de jos pe care le-a dat.

– Da, așa e. Spațiul Hexi Pharma n-a fost niciodată al nostru. De fapt, acum sunt multe firme acolo, la parter.

Aproape de Colectiv

Blocul cu sediul Hexi Pharma este la nici un kilometru de clubul Colectiv pe drumul care însoțește matca Dâmboviței.

Istoria are obiceiul să presare coincidențe pe care oamenii încearcă să le înțeleagă.

Imediat după Colectiv, afacerile Hexi Pharma au înflorit.

Afaceri pe care statul continuă să le ascundă.

În ziarul de mâine, noi dezvăluiri.